b'\n_START_ARTICLE_\nTekij\xc3\xa4 (tekij\xc3\xa4noikeus)\n_START_PARAGRAPH_\nTekij\xc3\xa4 on tekij\xc3\xa4noikeuslains\xc3\xa4\xc3\xa4d\xc3\xa4nn\xc3\xb6ss\xc3\xa4 henkil\xc3\xb6, joka tekee tai luo tekij\xc3\xa4noikeussuojaa nauttivan teoksen._NEWLINE__NEWLINE_Suomen tekij\xc3\xa4noikeuslain ensimm\xc3\xa4isess\xc3\xa4 pyk\xc3\xa4l\xc3\xa4ss\xc3\xa4 s\xc3\xa4\xc3\xa4det\xc3\xa4\xc3\xa4n, ett\xc3\xa4 tekij\xc3\xa4noikeus teokseen on sill\xc3\xa4, joka on sen luonut. Sek\xc3\xa4 laissa, ett\xc3\xa4 muulloin voi tekij\xc3\xa4 merkit\xc3\xa4 my\xc3\xb6s tekij\xc3\xa4noikeuden omistajaa tai haltijaa. T\xc3\xa4m\xc3\xa4 voi tarkoittaa joko sit\xc3\xa4, joka on teoksen tehnyt, tai jos tekij\xc3\xa4noikeus on siirtynyt sit\xc3\xa4, jolle se on viimeksi siirtynyt. Esimerkiksi kun teoksen kopiointiin on saatava lupa sen tekij\xc3\xa4lt\xc3\xa4, tarkoitetaan tekij\xc3\xa4ll\xc3\xa4 silloin tekij\xc3\xa4noikeuden omistajaa._NEWLINE_Tekij\xc3\xa4noikeuden omistajalla tai haltijalla voidaan siis tarkoittaa paitsi teoksen tekij\xc3\xa4\xc3\xa4 itse\xc3\xa4\xc3\xa4n, my\xc3\xb6s sit\xc3\xa4 jolle tekij\xc3\xa4noikeus on siirtynyt erillisen sopimuksen mukaan.\n_START_SECTION_\nTekij\xc3\xa4n m\xc3\xa4\xc3\xa4ritelm\xc3\xa4\n_START_PARAGRAPH_\nTeoksen tekij\xc3\xa4 on Suomen lains\xc3\xa4\xc3\xa4d\xc3\xa4nn\xc3\xb6n mukaan aina luonnollinen henkil\xc3\xb6 eli ihminen. Yhti\xc3\xb6ill\xc3\xa4 ja muilla yhteis\xc3\xb6ill\xc3\xa4 (kuten yhdistyksill\xc3\xa4 tai s\xc3\xa4\xc3\xa4ti\xc3\xb6ill\xc3\xa4) olevat tekij\xc3\xa4noikeudet voivat olla vain luonnollisilta henkil\xc3\xb6ilt\xc3\xa4 siirtyneit\xc3\xa4 oikeuksia. Tekij\xc3\xa4noikeus voi synty\xc3\xa4 yhdelle ihmiselle tai usealle ihmiselle yhteisesti. Kun heid\xc3\xa4n osuutensa eiv\xc3\xa4t muodosta itsen\xc3\xa4isi\xc3\xa4 teoksia, tekij\xc3\xa4noikeus on heill\xc3\xa4 yhteisesti. El\xc3\xa4imill\xc3\xa4 ei ole tekij\xc3\xa4noikeuksia, eik\xc3\xa4 niit\xc3\xa4 ole my\xc3\xb6sk\xc3\xa4\xc3\xa4n esineill\xc3\xa4 kuten teoksilla itsell\xc3\xa4\xc3\xa4n. Tekij\xc3\xb6it\xc3\xa4 ovat yleisesti kaikki ne henkil\xc3\xb6t, joiden toiminnasta voi synty\xc3\xa4 itsen\xc3\xa4isi\xc3\xa4 ja omaper\xc3\xa4isi\xc3\xa4 luomisty\xc3\xb6n tuloksia, muun muassa s\xc3\xa4velt\xc3\xa4j\xc3\xa4t, kirjailijat, kuvataiteilijat, valokuvaajat, elokuvantekij\xc3\xa4t tai tietokoneohjelman tekij\xc3\xa4t._NEWLINE_Tekij\xc3\xa4noikeutta ei voi synty\xc3\xa4 esimerkiksi teoksen tilaajalle tai tekij\xc3\xa4n ty\xc3\xb6nantajalle, mutta tekij\xc3\xa4noikeudet voidaan siirt\xc3\xa4\xc3\xa4 sopimuksella. Tekij\xc3\xa4noikeus ei kata my\xc3\xb6sk\xc3\xa4\xc3\xa4n mit\xc3\xa4\xc3\xa4n sellaista, miss\xc3\xa4 ei ole ihmisen luovaa panosta. Laissa tekij\xc3\xa4 -nimityst\xc3\xa4 k\xc3\xa4ytet\xc3\xa4\xc3\xa4n my\xc3\xb6s siit\xc3\xa4, jolle tekij\xc3\xa4noikeuden omistus ja hallinta on viimeksi siirtynyt ja joka my\xc3\xb6nt\xc3\xa4\xc3\xa4 oikeuden teoksen kopiointiin. T\xc3\xa4m\xc3\xa4 tekij\xc3\xa4 on oikeussubjekti, joita ovat my\xc3\xb6s oikeushenkil\xc3\xb6t.\n_START_SECTION_\nUseita tekij\xc3\xb6it\xc3\xa4\n_START_PARAGRAPH_\nJos useat ihmiset ovat tehneet teokseen yhdess\xc3\xa4, tekij\xc3\xa4noikeus on heill\xc3\xa4 yhteisesti. Jos teoksen tekij\xc3\xb6iden osuudet muodostavat itsen\xc3\xa4isi\xc3\xa4 teoksia, on kullakin tekij\xc3\xa4ll\xc3\xa4, esimerkiksi k\xc3\xa4\xc3\xa4nt\xc3\xa4j\xc3\xa4ll\xc3\xa4 yksinomainen oikeus omaan osuuteensa. Jos tekij\xc3\xb6it\xc3\xa4 on useita, teoksesta voi valmistaa kappaleita vain tekij\xc3\xb6iden yhteisesti sopimalla tavalla. Jos tekij\xc3\xa4t eiv\xc3\xa4t p\xc3\xa4\xc3\xa4se sopimukseen, ei teosta voi laillisesti julkaista._NEWLINE_Jos eri tekij\xc3\xb6iden panokset teoksen luomisessa ovat olleet hyvin erisuuruiset, tekij\xc3\xa4t voivat sopia teoksen valmistamisesta. Tekij\xc3\xa4noikeuskorvausten jakamisesta tekij\xc3\xa4t voivat kuitenkin sopia erikseen. Tekij\xc3\xa4ksi lasketaan kuitenkin vain teoksen luomiseen osallistunut, eli teokseen luovan panoksen antanut henkil\xc3\xb6. Esimerkiksi puhtaaksikirjoitusta ei pidet\xc3\xa4 tekij\xc3\xa4noikeuslain mukaisena luovana panoksena.\n_START_SECTION_\nTekij\xc3\xa4n oikeuksista\n_START_PARAGRAPH_\nTekij\xc3\xa4noikeus tuottaa tekij\xc3\xa4lle sek\xc3\xa4 taloudellisia ett\xc3\xa4 h\xc3\xa4nen henkil\xc3\xb6\xc3\xb6ns\xc3\xa4 liittyvi\xc3\xa4 oikeuksia. Taloudellisista oikeuksista t\xc3\xa4rkeimpi\xc3\xa4 on tekij\xc3\xa4n yksinomainen oikeus m\xc3\xa4\xc3\xa4r\xc3\xa4t\xc3\xa4 teoksen kappaleiden valmistamisesta ja teoksen julkistamisesta. Tekij\xc3\xa4n moraalisia oikeuksia ovat muun muassa se, ett\xc3\xa4 teosta k\xc3\xa4ytett\xc3\xa4ess\xc3\xa4 tekij\xc3\xa4n nimi on ilmoitettava sill\xc3\xa4 tavoin kuin hyv\xc3\xa4 tapa vaatii ja se, ett\xc3\xa4 teosta ei saa muuttaa siten tai julkaista sellaisessa yhteydess\xc3\xa4, joka loukkaa tekij\xc3\xa4n omalaatuisuutta, kirjallista tai taiteellista arvoa._NEWLINE_Kun teoksen kappale on tekij\xc3\xa4n suostumuksella ensimm\xc3\xa4isen kerran myyty tai muutoin pysyv\xc3\xa4sti luovutettu Euroopan talousalueella, kappaleen saa levitt\xc3\xa4\xc3\xa4 edelleen._NEWLINE_Tekij\xc3\xa4ll\xc3\xa4 on oikeus korvaukseen teoksensa kappaleiden lainaamisesta yleis\xc3\xb6lle, lukuun ottamatta rakennustaiteen, taidek\xc3\xa4sity\xc3\xb6n tai taideteollisuuden tuotteita. Korvausta voidaan vaatia ainoastaan kolmen edellisen kalenterivuoden aikana tapahtuneesta lainaamisesta. Oikeutta korvaukseen ei kuitenkaan ole, jos lainaaminen tapahtuu tutkimusta tai opetustoimintaa palvelevasta kirjastosta. Kuvataiteen teoksen tekij\xc3\xa4ll\xc3\xa4 on oikeus saada korvaus kaikesta kuvataiteen teoksen j\xc3\xa4lleenmyynnist\xc3\xa4, johon osallistuu myyj\xc3\xa4n\xc3\xa4, ostajana tai v\xc3\xa4litt\xc3\xa4j\xc3\xa4n\xc3\xa4 taidemarkkinoiden ammattilainen. Oikeutta j\xc3\xa4lleenmyyntikorvaukseen ei kuitenkaan ole, jos yleis\xc3\xb6lle avoin museo ostaa teoksen yksityishenkil\xc3\xb6lt\xc3\xa4.\n_START_SECTION_\nTekij\xc3\xa4noikeuksien siirt\xc3\xa4minen\n_START_PARAGRAPH_\nOsa tekij\xc3\xa4noikeudesta voidaan siirt\xc3\xa4\xc3\xa4 tai se voi siirty\xc3\xa4 tekij\xc3\xa4lt\xc3\xa4 toiselle tekij\xc3\xa4noikeuden haltijalle. Jotkut tekij\xc3\xa4noikeuden osat voivat siirty\xc3\xa4 esimerkiksi tekij\xc3\xa4lt\xc3\xa4 ty\xc3\xb6nantajalle erillisen sopimuksen mukaan esimerkiksi ty\xc3\xb6suhteen perusteella. Siit\xc3\xa4kin huolimatta tekij\xc3\xa4n moraaliset oikeudet j\xc3\xa4\xc3\xa4v\xc3\xa4t h\xc3\xa4nelle. My\xc3\xb6sk\xc3\xa4\xc3\xa4n tekij\xc3\xa4noikeuksien voimassaoloajan p\xc3\xa4\xc3\xa4ttyminen ei lakkauta kaikkia tekij\xc3\xa4n oikeuksia._NEWLINE_Tekij\xc3\xa4ll\xc3\xa4, joka on luovuttanut elokuvan tai \xc3\xa4\xc3\xa4nitteen tuottajalle oikeuden levitt\xc3\xa4\xc3\xa4 yleis\xc3\xb6lle vuokraamalla elokuvaan tai \xc3\xa4\xc3\xa4nitteeseen tallennetun teoksen kappaleita, on oikeus saada tuottajalta kohtuullinen korvaus vuokrauksesta. Tekij\xc3\xa4 ei voi luopua oikeudestaan korvaukseen.\n_START_SECTION_\nSigneeraus ja attribuointi\n_START_PARAGRAPH_\nTekij\xc3\xa4 voi signeerata teoksen, joka tarkoittaa h\xc3\xa4nen nimens\xc3\xa4 tai nimimerkkins\xc3\xa4 kirjoittamista teokseen. Tekijyyden osoittamista tai p\xc3\xa4\xc3\xa4ttelemist\xc3\xa4 silloin, kun tekij\xc3\xa4\xc3\xa4 ei tunneta tai tiedet\xc3\xa4, sanotaan attribuoinniksi. Jos ei pystyt\xc3\xa4 toisin osoittamaan, tekij\xc3\xa4noikeuslaissa tekij\xc3\xa4n\xc3\xa4 pidet\xc3\xa4\xc3\xa4n sit\xc3\xa4, jonka nimi tai yleisesti tunnettu salanimi tai nimimerkki yleiseen tapaan pannaan teoksen kappaleeseen tai ilmaistaan saatettaessa teos yleis\xc3\xb6n saataviin. Jos tekij\xc3\xa4\xc3\xa4 ei ole ilmaistu, teoksen julkaisija tai kustantaja edustaa tekij\xc3\xa4\xc3\xa4. _NEWLINE_Tekij\xc3\xa4ll\xc3\xa4 on oikeus tekem\xc3\xa4\xc3\xa4ns\xc3\xa4 teokseen, vaikka teoksessa ei ole h\xc3\xa4nen nime\xc3\xa4\xc3\xa4n. Tekij\xc3\xa4noikeus on my\xc3\xb6s voimassa, vaikka tekij\xc3\xa4 ei esimerkiksi vastaa pyynt\xc3\xb6\xc3\xb6n saada k\xc3\xa4ytt\xc3\xa4\xc3\xa4 teosta.\n_START_SECTION_\nTeoksen kappaleen luovutus\n_START_PARAGRAPH_\nTeoksen kappaleen luovutukseen ei sis\xc3\xa4lly tekij\xc3\xa4noikeuden luovutus. Tilauksesta tehtyyn muotokuvaan tekij\xc3\xa4 ei kuitenkaan saa k\xc3\xa4ytt\xc3\xa4\xc3\xa4 oikeuttaan tilaajan tai, t\xc3\xa4m\xc3\xa4n kuoltua, h\xc3\xa4nen leskens\xc3\xa4 ja perillistens\xc3\xa4 suostumuksetta.'